ΤΕΛΕΥΤΑΙΑ ΕΝΗΜΕΡΩΣΗ 18:23

Υπεγράφη το σημαντικό Πρωτόκολλο Τροποποίησης της Συμφωνίας Αμοιβαίας Αμυντικής Συνεργασίας (Mutual Defense Cooperation Agreement - MDCΑ) Ελλάδας και ΗΠΑ, μεταξύ του υπουργού Εξωτερικών, Νίκου Δένδια, και του Αμερικανού ομολόγου του, Μάικ Πομπέο, σηματοδοτώντας τη νέα εποχή στην οποία εισέρχεται η συμμαχική σχέση και αμυντική συνεργασία των δύο χωρών.

Στις 12:20 υποδέχθηκε ο υπουργός Εξωτερικών Νίκος Δένδιας τον Αμερικανό ομόλογό του Μάικ Πομπέο στο κατώφλι του υπουργείου Εξωτερικών. Από την είσοδο του νεοκλασικού ο Ν. Δένδιας τον οδήγησε στην αίθουσα Καποδίστρια του πρώτου ορόφου όπου οι δύο άνδρες ξεκίνησαν τις κατ' ιδίαν συνομιλίες τους. Για τους δύο υπουργούς Εξωτερικών είναι η τρίτη φορά που συναντώνται, καθώς τον Ιούλιο ο Ν. Δένδιας είχε επισκεφθεί τη Ουάσιγκτον, λίγες ημέρες μετά τις εκλογές, ενώ είχε επίσης την ευκαιρία να συναντήσει τον Αμερικανό ομόλογό του στο περιθώριο των εργασιών της Γενικής Συνέλευσης του ΟΗΕ στη Νέα Υόρκη.

Ν. Δένδιας: Σήμερα εγκαινιάζουμε μία νέα εποχή

"Η στρατηγική αναβάθμιση της συνεργασίας μας με τις ΗΠΑ συνιστά εγγύηση ασφάλειας και πηγή σταθερότητας, ανάπτυξης και ευημερίας, με τις ελληνο-αμερικανικές σχέσεις να βρίσκονται στο ιστορικό τους απόγειο" τόνισε ο υπουργός Εξωτερικών Νίκος Δένδιας στο πλαίσιο της συνέντευξης Τύπου με τον Αμερικανό ομόλογό του Μάικ Πομπέο, επισημαίνοντας ότι σήμερα εγκαινιάζουμε μία νέα εποχή.

Εκφράζοντας μεγάλη ικανοποίηση για την υπογραφή του σημαντικού Πρωτοκόλλου Τροποποίησης της Συμφωνίας Αμοιβαίας Αμυντικής Συνεργασίας (Mutual Defense Cooperation Agreement - MDCΑ), ο Ν. Δένδιας επισήμανε ότι "με την επικαιροποίηση της Συμφωνίας σήμερα, αναβαθμίζεται σημαντικά η στρατηγική συνεργασία των χωρών μας, ενώ συγχρόνως, αναδεικνύεται με τον καλύτερο τρόπο η κοινή μας βούληση να διασφαλίσουμε την αποτελεσματικότητα των αμυντικών μας δυνατοτήτων".

Παράλληλα τόνισε ότι η Συμφωνία αυτή αποτελεί παράγοντα σταθερότητας στην περιοχή, ενισχύει την Ελλάδα και τις διμερείς σχέσεις εξυπηρετεί τις ΗΠΑ, αλλά λειτουργεί ως παράγον σταθεροποίησης στην ευρύτερη περιοχή, και σαν τέτοιος παράγον που δεν στρέφεται κατά οιουδήποτε, αλλά παρά ταύτα υπάρχει και είναι ορατός μέσα στο πλαίσιο των κανόνων που προβλέπεται αποτελεί και ένα μήνυμα προς οιονδήποτε θεωρεί ότι μπορεί να λειτουργεί στην περιοχή πέρα από τους κανόνες του διεθνούς δικαίου και του δικαίου της Θάλασσας.

Με μεγάλη σαφήνεια στο σημείο αυτό ο Έλληνας υπουργός Εξωτερικών έστειλε και το μήνυμα προς την Τουρκία: "Όλοι οφείλουμε και πρέπει να λειτουργούμε στο πλαίσιο των διεθνών κανόνων. Η παγκόσμια κοινότητα, η ανθρωπότητα έχει περάσει πολλά χρόνια από την εποχή των κανονιοφόρων. Βρισκόμαστε στην εποχή του Δικαίου και της συνεννόησης των λαών. Όποια χώρα και όποια ηγεσία δεν το καταλαβαίνει αυτό βρίσκεται απλώς σε μία άλλη εποχή και ειλικρινά εμείς επιδιώκουμε σχέσεις καλής γειτονίας με όλους, αντιλαμβανόμεθα τις θέσεις όλων, αλλά λειτουργούμε πάντα μέσα στο πλαίσιο του διεθνούς δικαίου που ο 21ος αιώνας έχει επιβάλει σαν απόλυτο κεκτημένο".

Πομπέο: Δεν θα επιτρέψουμε στην Τουρκία παράνομες γεωτρήσεις

Για αποτροπή των γεωτρήσεων της Τουρκίας μέσα από τη διαδικασία της διπλωματικής οδού έκανε λόγο ο υπουργός Εξωτερικών των ΗΠΑ, στις κοινές δηλώσεις του με τον Έλληνα ομόλογό του, Νίκο Δένδια. Τόνισε ότι οι "παράνομες γεωτρήσεις" είναι μη αποδεκτές και πρέπει να γίνει σεβαστό το διεθνές δίκαιο. Μάλιστα είπε ότι "γνωρίζουμε πολύ καλά τι συμβαίνει στην Aνατολική Μεσόγειο".

"Υπάρχουν κάποια όρια, δεν μπορούμε να αφήσουμε τον οποιονδήποτε, την Τουρκία να κάνει παράνομες γεωτρήσεις", ανέφερε ο Μάικ Πομπέο ερωτηθείς σχετικά.

"Κατανοούμε τους κινδύνους γνωρίζουμε τις δραστηριότητες που λαμβάνουν χώρα και δουλεύουμε πολύ στενά ώστε να μην υπάρχει στρατικοποίηση αυτών των θεμάτων αυτών και να υπάρχει αποκλιμάκωση", είπε ο κ. Πομπέο προσθέτοντας: "Υπάρχουν και όρια. Δεν θα επιτρέψουμε σε οποιονδήποτε, την Τουρκία, παράνομες γεωτρήσεις".

Σε άλλη ερώτηση για το ίδιο θέμα, και συγκεκριμένα ποια είναι η απάντηση της αμερικανικής πλευράς στα όσα εξέθεσε ο Κυρ. Μητσοτάκης για τις τουρκικές δραστηριότητες, ο κ. Πομπέο ανέφερε ότι οι ΗΠΑ θα αναλάβουν διπλωματικές πρωτοβουλίες προκειμένου να διασφαλίσουν ότι οι κινήσεις της Τουρκίας στην Κυπριακή ΑΟΖ θα είναι νόμιμες, βάσει του διεθνούς δικαίου.

"Ως Ηνωμένες Πολιτείες έχουμε ξεκαθαρίσει ότι επιχειρήσεις σε διεθνή ύδατα γίνονται με βάσει διεθνείς κανόνες" προσθέτοντας ότι η ΗΠΑ έχουν διαμηνύσει στην Τουρκία ότι "δράσεις σε διεθνή ύδατα είναι μη αποδεκτές".

Μητσοτάκης σε Πομπέο: Η Τουρκία παραβιάζει το Διεθνές Δίκαιο

Νωρίτερα, ο Κυριάκος Μητσοτάκης είχε αναδείξει το θέμα των τουρκικών δραστηριοτήτων προς τον Αμερικανό ΥΠΕΞ λέγοντας: "Στο Αιγαίο, αλλά και στην Ανατολική Μεσόγειο, εκδηλώνονται κινήσεις που αμφισβητούν τα κυριαρχικά δικαιώματα Ελλάδας και Κύπρου. Παραβιάζοντας το Διεθνές Δίκαιο, και συνοδευόμενα συχνά από μία ακραία και αντιπαραγωγική ρητορική.

Αναφέρομαι, κύριε υπουργέ, στην πρακτική της γειτονικής Τουρκίας η οποία, δυστυχώς συχνά, δεν συνάδει με τη στάση φιλίας και συνεργασίας στην οποία επιμένει η Ελλάδα. Για τις εξελίξεις, αυτές, άλλωστε, έχει τοποθετηθεί και με επίσημες αποφάσεις της η Ευρωπαϊκή Ένωση. Οι πρόσφατες κινήσεις της Τουρκίας στο οικόπεδο 7 της Αποκλειστικής Οικονομικής Ζώνης της Κυπριακής Δημοκρατίας παραβιάζουν κατάφωρα τα κυριαρχικά δικαιώματα της Κύπρου.

Οι ΗΠΑ έχουν ιδιαίτερο ενδιαφέρον για την περιοχή της Ανατολικής Μεσογείου. Η Κύπρος δεν ζητά παρά το αυτονόητο. Την εφαρμογή του Διεθνούς Δικαίου. Προσδοκώ, στη θετική συμβολή των ΗΠΑ που θα οδηγήσει τελικά, στη διαμόρφωση ενός πιο εποικοδομητικού και γόνιμου κλίματος στην περιοχή".

Η σημασία της επίσκεψης του Μ. Πομπέο

Όπως έχει μεταδώσει το Capital.gr, η άφιξη του Αμερικανού υπουργού στην ελληνική πρωτεύουσα αποτελεί ακόμα ένα βήμα προς την κατεύθυνση της αναβάθμισης της στρατηγικής σχέσης των δύο χωρών.

Σύμφωνα με κυβερνητικά στελέχη, η νέα συμφωνία έρχεται, προκειμένου να δημιουργήσει ομπρέλα ασφαλείας επάνω από τη χώρα, μετά από μία περίοδο δεκαετούς οικονομικής κρίσης, καθώς αναπτύσσονται ισχυρότεροι δεσμοί γύρω από τα κοινά στρατηγικά συμφέροντα στην περιοχή. "Σε συμβολικό επίπεδο, η αναβάθμιση και διεύρυνση της Αμερικανικής στρατιωτικής παρουσίας στην Ελλάδα, πέραν της Σούδας, δείχνει ότι η Ουάσιγκτον αναγνωρίζει τον στρατηγικό ρόλο της χώρας μας στην Ανατολική Μεσόγειο, γεγονός που αποτελεί μήνυμα προς όλους, κυρίως προς την Άγκυρα", σημειώνουν. Ιδιαίτερη βαρύτητα δίνει η ελληνική πλευρά και στο μέτωπο της αξιοποίησης και αναβάθμισης του λιμανιού της Αλεξανδρούπολης. Κοινή είναι η πεποίθηση ότι με τη συγκεκριμένη κίνηση ενισχύεται ο εθνικός στόχος για μετατροπή της πόλης σε στρατηγικό ενεργειακό και μεταφορικό κόμβο.

"Η ανάπτυξη παράλληλων υποδομών προσφέρει επίσης εναλλακτική οδό εξόδου στην Μεσόγειο για την Βουλγαρία και την Ρουμανία, πέραν των Δαρδανελίων", αναφέρουν πηγές.

Σε αυτό καθαυτό το μέτωπο της συμφωνίας, Αθήνα και Ουάσιγκτον προχωρούν στην επικαιροποίησή της, καθώς όπως σχολιάζουν στελέχη της κυβέρνησης:

-Περιείχε τοποθεσίες και εγκαταστάσεις από όπου οι Αμερικανοί είχαν αποχωρήσει ( Ελληνικό, Γλυφάδα).

-Τα τελευταία χρόνια είχε αναπτυχθεί διμερής αμυντική συνεργασία σε άλλες εγκαταστάσεις βάσει Τεχνικών Διευθετήσεων.

-Επειδή οι Αμερικανοί επιθυμούν να βελτιώσουν, με ίδια χρηματοδότηση, τις υποδομές στις εν λόγω εγκαταστάσεις μας, η συμπερίληψή τους στην MDCA ανοίγει νομικά το δρόμο για τη διάθεση κονδυλίων από το Κογκρέσο για την εκτέλεση των βελτιωτικών έργων.

-Αποφασίσθηκε να τροποποιηθεί όχι η Συμφωνία η ίδια, αλλά μόνον το Παράρτημά της, το οποίο περιγράφει τις εγκαταστάσεις και τις δραστηριότητες που λαμβάνουν χώρα σε αυτές. Εκεί συμπεριλήφθηκαν ρυθμίσεις για δραστηριότητες σε περιοχή Σούδας (Μαράθι), αεροπορική βάση Λάρισας, Στεφανοβίκειο Μαγνησίας και λιμάνι Αλεξανδρούπολης.

Η διοίκηση και ο έλεγχος των στρατιωτικών εγκαταστάσεων, εντός των οποίων φιλοξενούνται οι αμερικανικές δυνάμεις, παραμένουν στην ελληνική πλευρά. Οι Ηνωμένες Πολιτείες είναι υπεύθυνες μόνο για τη διοίκηση των δικών τους δυνάμεων κατά την χρονική περίοδο της εκεί παρουσίας τους. "Η κατάσταση ασφαλείας στην Ανατολική Μεσόγειο έχει αλλάξει ριζικά από το 1990, όταν υπεγράφη η MDCA. Η στενότερη συνεργασία με την Αμερικανική πλευρά σε τομείς ιδιαίτερης ευαισθησίας για τις Ελληνικές ένοπλες δυνάμεις, θωρακίζει τις τελευταίες για την καλύτερη αντιμετώπιση των νέων προκλήσεων ασφαλείας. Παράλληλα, οι δραστηριότητες συνεκπαίδευσης με τους Αμερικανούς βελτιώνουν το αξιόμαχο του στρατεύματός μας, οι Ένοπλες Δυνάμεις θα ασκούνται υπό τις πιο σύγχρονες συνθήκες και με τα πιο σύγχρονα μέσα, οι υποδομές των εγκαταστάσεών μας θα εκσυγχρονισθούν και θα αναβαθμισθούν με έξοδα της Ουάσιγκτον, ενώ θα υπάρξει οικονομικό όφελος για τις τοπικές κοινωνίες από την υλοποίηση έργων υποδομών και την παρουσία αμερικανικού προσωπικού", σχολιάζουν.

Η επίσκεψη του Μάικ Πομπέο εκτός του ότι είναι η πρώτη επίσκεψη Αμερικανού υπουργού μετά από χρόνια στην Αθήνα είναι και η μεγαλύτερη σε διάρκεια αν τη συγκρίνει κανείς με την επίσκεψη του προκατόχου του Τζον Κέρι ο οποίος είχε μείνει στην Αθήνα λίγες μόνο ώρες. Ένδειξη της εξαιρετικής σημασίας που δίνει η αμερικανική πλευρά στη στενότερη αμυντική και όχι μόνο συνεργασία της με την Ελλάδα, ιδιαίτερα σε ό,τι αφορά ζητήματα περιφερειακού ενδιαφέροντος δεδομένου του σημαντικού ρόλου της χώρας μας ως πυλώνα σταθερότητας στην περιοχή.

Σε ανακοίνωσή του εξάλλου χθες το βράδυ το Στέιτ Ντιπάρτμεντ τόνιζε ότι η επίσκεψη του επικεφαλής της αμερικανικής διπλωματίας σηματοδοτεί ένα "ιστορικό σημείο" για τις ελληνοαμερικανικές σχέσεις, επισημαίνοντας ότι η Ελλάδα είναι ένας ζωτικός εταίρος που μοιράζεται βασικούς στρατηγικούς στόχους με τις ΗΠΑ και αποτελεί έναν πυλώνα σταθερότητας στην περιοχή. "Μαζί οι Ηνωμένες Πολιτείες και η Ελλάδα επενδύουν στο μέλλον της ανατολικής Μεσογείου και των Βαλκανίων, συμπεριλαμβανομένης της αποκατάστασης της Θεσσαλονίκης ως πύλης προς τα Βαλκάνια για επενδύσεις και εμπόριο" αναφέρεται μεταξύ άλλων χαρακτηριστικά.

Όπως επισήμανε επίσης το Στέιτ Ντιπάρτμεντ, η συνεργασία ΗΠΑ-Ελλάδας σε όλα τα μέτωπα θα ενισχύσει την ικανότητα της Ελλάδας να προάγει την ειρήνη και τη σταθερότητα στα Βαλκάνια και την Ανατολική Μεσόγειο. Ειδικότερα για τη Συμφωνία αναφέρει: "Χαιρετίζουμε τη συμφωνία μας για επικαιροποίηση της Συμφωνίας Αμοιβαίας Αμυντικής Συνεργασίας (MDCA), η οποία θα μας επιτρέψει να επεκτείνουμε τις διμερείς μας δραστηριότητες στη Λάρισα, το Στεφανοβίκιο και την Αλεξανδρούπολη και να διατηρήσουμε την αυξημένη δραστηριότητα στη ναυτική βάση της Σούδας. Η συμφωνία Αμοιβαίας Αμυντικής Συνεργασίας επιτρέπει την αμοιβαία επωφελή βελτίωση των υποδομών και υποστηρίζει την αυξημένη συνεργασία με την Ελλάδα και τους συμμάχους μας στο ΝΑΤΟ. Επικροτούμε επίσης την Ελλάδα για τη δαπάνη 2% του ΑΕΠ της για την άμυνα", τονίζεται χαρακτηριστικά.

Παράλληλα το Στέιτ Ντιπάρτμεντ έκανε ειδική αναφορά στην ανάπτυξη της διμερούς οικονομικής σχέσης ενώ υπογραμμίζοντας ότι η ενεργειακή ασφάλεια είναι σημαντική για τη θωράκιση της οικονομικής και πολιτικής ασφάλειας αλλά και τη διασφάλιση της κυριαρχίας, γίνεται μνεία στο πώς η χώρα μας συμβάλλει στην ενίσχυση της ενεργειακής διαφοροποίησης της Ευρώπης.